section_heading: Dijagnoza i prognoza
paragraph_text: Diferencijalna dijagnoza uključuje meningitis ili meningoencefalitis, influencu, hepatitis, akutni kolecistitis i bubrežnu insuficijenciju. Enterovirusi, česti uzročnici seroznog meningitisa, obično ne izazivaju bifazičnu bolest, koja ukazuje prije na leptospirozu ili infekciju citomegalovirusom. Na leptospirozu treba misliti kod svih bolesnika s vrućicom nepoznatog uzroka, koja se pojavljuje u epidemiološkoj situaciji što omogućuje ekspoziciju leptospirama. Kod anikteričnih bolesnika, smrtnosti gotovo i nema. Uz žuticu, smrtnost iznosi 5 do 10%, a kod bolesnika >60 god. i više.